BurgasNovinite.BG: Загинал и 49 ранени при верижна катастрофа в тунел в Белгия (видео)
Загинал и 49 ранени при верижна катастрофа в тунел в Белгия (видео)
Един човек загина, а 49 бяха ранени при катастрофа в тунел на околовръстния път на град Антверпен в Северна Белгия. Петима от ранените са в тежко състояние, съобщиха местните власти, цитирани от Франс прес.
В катастрофата са участвали два автобуса, три камиона и автомобил. Загиналият се е намирал в колата, казаха властите в съседната на Антверпен община Беверен, където е станала катастрофата. Според федералната полиция засегнати са общо 115, като 65 от тях са изведени "физически невредими" от мястото на катастрофата
Катастрофата е станала към 13,30 часа местно време при все още неизяснени обстоятелства. Заради нея натовареният околовръстен път близо до зоната на пристанището е затворен и в двете посоки.
Антверпен е второто по големина товарно пристанище в Европа след Ротердам и движението на тежкотоварни камиони предизвиква големи задръствания.